Ce trebuie să ştiţi despre contestaţia în anulare:
· Puteţi apela la această care de atac extraordinară doar împotriva unei hotărâri judecătoreşti irevocabile.

· Puteţi exercita această cale de atac extraordinară doar pentru motivele exprese prevăzute de lege.

· Nu puteţi formula o nouă contestaţie în anulare pentru motive ce au existat la data celei dintâi.

· Între contestaţia în anulare şi revizuire nu există o ordine care trebuie respectată.

· Exercitarea contestaţiei în anulare nu suspendă executarea hotărârii atacate.

1.  Contestaţia în anulare are 2 forme:

 - contestaţia în anulare obişnuită;

       - contestaţia în anulare specială.

a). Puteţi formula contestaţia în anulare obişnuită, pentru următoarele motive:

· când procedura de citare a părţii, pentru ziua când s-a judecat pricina, nu a fost îndeplinită potrivit legii;

· când hotărârea a fost dată de judecători cu încălcarea dispoziţiilor de ordine publică privitoare la competenţă;

Pentru a fi admisibilă contestaţia în anulare de drept comun, trebuie îndeplinite două condiţii:

· hotărârea contestată să fie irevocabilă ( indiferent dacă a fost pronunţată în primă instanţă, în apel, recurs, revizuire, contestaţie în anulare ( exemplu: hotărârea dată în primă instanţă care nu a fost apelată, sau legea prevedea că pot fi atacate cu recurs şi nu au fost recurate, hotărârile pronunţate în apel nerecurate, hotărârea pronunţată în recurs, etc;

· motivele contestaţiei în anulare obişnuite să nu fi putut fi invocate pe calea apelului sau recursului ( exemplu: dacă aţi invocat aceste motive prin apel şi deşi au fost respinse, nu le-aţi reiterat în recurs, sau aţi invocat această neregularitate procedurală direct în recurs etc.).

Atenţie! Contestaţia în anulare obişnuită va fi primită pentru motivele indicate, în cazul în care aceste motive au fost invocate prin cererea de recurs, dar instanţa de recurs le-a respins pentru că avea nevoie de verificări de fapt, sau recursul a fost respins fără să fie judecat pe fond.

b). Puteţi  formula contestaţia în anulare specială pentru următoarele motive:

- când dezlegarea dată prin hotărârea instanţei de recurs este rezultatul unei greşeli materiale;

-  când instanţa de recurs a respins recursul sau l-a admis în parte, însă a omis să cerceteze vreunul din motivele de nelegalitate pe care le-aţi  invocat.

În cazul ambelor motive de contestaţie în anulare specială, trebuie să fie vorba de hotărâri judecătoreşti pronunţate în recurs.

2. Care este instanţa competentă să soluţioneze contestaţia în anulare:

- instanţa a cărei hotărâre se atacă. (prima instanţă, instanţa de apel, instanţa de recurs, instanţa care a soluţionat contestaţia în anulare sau revizuirea, dacă se invocă motive de nelegalitate a procedurii de citare sau de necompetenţă materială a instanţei sau instanţa de recurs, când se invocă motive specifice contestaţiei în anulare speciale).

3. Cererea ( contestaţia în anulare) trebuie să fie făcută în scris şi să cuprindă: arătarea instanţei, numele, domiciliul ori reşedinţa părţilor, ori după caz, denumirea şi sediul lor şi ale reprezentantului, obiectul cererii şi semnătura.

4. În ce termen puteţi exercita contestaţia în anulare:

· Dacă formulaţi contestaţie la executare împotriva unei hotărâri judecătoreşti care poate fi pusă în executare silită trebuie să o introduceţi înainte de începerea executării şi în tot timpul executării ei, până la săvârşirea ultimului act de executare.

· Dacă formulaţi contestaţie în anulare împotriva unei hotărâri irevocabilă care nu poate fi executată silit, trebuie să o introduceţi în termen de 15 zile de la data când aţi luat cunoştinţă de hotărâre, dar nu mai târziu de un an de la data când hotărârea a rămas irevocabilă.
5. Reguli privitoare la judecată: 

· Contestaţia în anulare se judecă de urgenţă şi cu precădere.

· Pentru judecarea cauzei se va dispune citarea părţilor.

· Citarea trebuie, sub pedeapsa nulităţii, înmânată părţii cu cel puţin 5 zile înaintea termenului judecăţii, excepţie cazurile urgente, când termenul poate fi scurtat.

· Dacă nu vi s-a înmânat citaţia în termen sunteţi în drept să cereţi amânarea cauzei. 

· Dacă aveţi calitate de intimat, aveţi obligaţia să depuneţi întâmpinare cel mai târziu cu cel puţin 5 zile înainte de termenul stabilit pentru judecată.

· Dacă sunteţi intimat şi nu depuneţi întâmpinare, veţi fi decăzut din dreptul de a mai propune probe şi de a invoca excepţii, în afara celor de ordine publică.

· Dacă sunteţi intimat şi nu sunteţi reprezentat sau asistat de avocat, aveţi posibilitatea să cereţi un termen pentru pregătirea apărării şi depunerea întâmpinării.

· Să nu consideraţi că dacă aţi formulat contestaţie în anulare, hotărârea contestată nu se va pune în executare până la soluţionarea contestaţiei în anulare.

· Dacă doriţi ca executarea hotărârii pe care aţi contestat-o să nu pornească, trebuie să solicitaţi acest lucru instanţei învestite cu soluţionarea contestaţiei în anulare.

· Deci, veţi formula o cerere prin care veţi solicita să dispună suspendarea executării hotărârii contestate până la soluţionarea contestaţiei în anulate.

· Este foarte important să cunoaşteţi că această cerere o puteţi formula pe calea dreptului comun, fie separat, fie prin cererea prin care aţi invocat motivul de contestaţie în anulare. Dacă există urgenţă în soluţionarea cererii de suspendare, o puteţi formula pe calea ordonanţei preşedinţiale.

Atenţie! În acest caz trebuie să faceţi dovada că pe rolul instanţei se află înregistrată cererea de suspendare în condiţiile  dreptului comun, deoarece pe calea ordonanţei preşedinţiale măsura se dispune doar până la soluţionarea  acestei cererii.

· În cazul ambelor cereri, legea prevede condiţia unei cauţiuni, pe care o va stabili instanţa prin încheiere, ce este supusă recursului în termen de 15 zile de la comunicare.

· Cauţiunea pe care o depuneţi vă poate fi restituită după rămânerea irevocabilă a hotărârii prin care s-a soluţionat cererea,în condiţiile legii.

· Hotărârea pronunţată în contestaţie în anulare este supusă aceloraşi căi de atac ca şi hotărârea pe care o atacaţi.

